## Pravilnik o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka

### NN 73/2009 (24.6.2009.), Pravilnik o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka

73 24.06.2009 Pravilnik o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka

MINISTARSTVO POLJOPRIVREDE, RIBARSTVA I RURALNOG RAZVOJA

1758

Na temelju članka 73. stavka 4. Zakona o veterinarstvu (»Narodne novine« broj 41/07 i 155/08) ministar poljoprivrede, ribarstva i ruralnog razvoja donosi

PRAVILNIK

O POŠILJKAMA KOJE SE MOGU UVOZITI BEZ RJEŠENJA KOJIM SE UTVRĐUJU VETERINARSKI UVJETI ZA UVOZ POŠILJAKA

I. OPĆE ODREDBE

Članak 1.

Ovim se Pravilnikom određuju pošiljke živih životinja, proizvoda životinjskog podrijetla, te stelje i sijena (u daljnjem tekstu: pošiljke), koje podliježu veterinarskom pregledu, a koje se mogu uvoziti u Republiku Hrvatsku i provoziti preko područja Republike Hrvatske bez rješenja o veterinarskim uvjetima za uvoz pošiljaka (u daljnjem tekstu: rješenje), koje donosi nadležno tijelo.

Članak 2.

Odredba članka 1. ovoga Pravilnika ne primjenjuje se na pošiljke kojima se mogu prenijeti zarazne ili nametničke bolesti ili ugroziti zdravlje ljudi i životinja ukoliko potječu iz države ili dijela države za koju je na snazi zabrana uvoza i provoza pošiljaka zbog opasnosti od unošenja u Republiku Hrvatsku određenih zaraznih ili nametničkih bolesti.

II. UVOZ

Žive životinje

Članak 3.

Pošiljke živih životinja koje se mogu uvoziti bez rješenja su:

1. Registrirani kopitari ukoliko iste pri unošenju na područje Republike Hrvatske prati identifikacijski dokument, odnosno putovnica i veterinarski certifikat. Registrirane kopitare podrijetlom iz Republike Hrvatske mora pratiti identifikacijski dokument, odnosno putovnica propisana Pravilnikom o identifikaciji i registraciji kopitara (»Narodne novine« broj 74/07), a registrirane kopitare iz drugih država identifikacijski dokument, odnosno putovnica propisana od nadležnog tijela zemlje izvoznice;

2. Insekti oprašivači i predatori za biološko suzbijanje štetnika, za oprašivanje voća i povrća ili biološko suzbijanje štetnika na voću i povrću isključivo u staklenicima i plastenicima, osim pčela i bumbara (Apis mellifera i Bombus spp.) ukoliko ih prati rješenje za uvoz oprašivača i predatora za biološko suzbijanje štetnika izdano od Ministarstva kulture, Uprave za zaštitu prirode;

3. Pčele i bumbari koji se koriste za oprašivanje voća i povrća isključivo u staklenicima i plastenicima, pod uvjetom da ih prati rješenje za uvoz oprašivača izdano od Ministarstva kulture, Uprave za zaštitu prirode;

4. Pčelinje matice ukoliko se uvoze u znanstvene svrhe;

5. Živi mamci za primamu ribe koje mogu uvoziti isključivo uvoznici koji imaju rješenje o odobrenju ili registraciji objekta uvoznika u skladu s Pravilnikom o registraciji i odobravanju objekata u kojima posluju subjekti u poslovanju s hranom za životinje (»Narodne novine«, broj 72/08) i Pravilnikom o higijeni hrane za životinje (»Narodne novine«, broj 41/08) ukoliko ih prati rješenje za uvoz živih mamaca za primamu ribe izdano od Ministarstva kulture, Uprave za zaštitu prirode;

Stelja i sijeno

Članak 4.

Stelja i sijeno mogu se uvoziti bez rješenja pod uvjetom da potječu iz država iz kojih je dozvoljen uvoz u Republiku Hrvatsku, navedenih u Dodatku V. Pravilnika o dokumentu za prijavljivanje veterinarsko-zdravstvenog pregleda pošiljaka životinjskog podrijetla koje ulaze u Republiku Hrvatsku (»Narodne novine«, broj 129/06).

Proizvodi životinjskog podrijetla

Članak 5.

Pošiljke proizvoda životinjskog podrijetla koje se mogu uvoziti bez rješenja su:

1. Termički obrađeni proizvodi životinjskog podrijetla, pod sljedećim uvjetima:

1.A ako iste prati propisani veterinarski certifikat, u kojem službeni veterinar države izvoznice potvrđuje da:

a) je proizvod dobiven od zdravih životinja, pod kontrolom nadležne veterinarske inspekcije, da su ispunjene garancije vezane za žive životinje i njihove proizvode određene planom za monitoring rezidua, da je pri proizvodnji podvrgnut propisanom termičkom postupku koji isključuje mogućnost prenošenja zaraznih bolesti i štetnog djelovanja na korisnike tih proizvoda;

b) je proizveden u izvoznim objektima koji se nalaze na listi odobrenih objekata EU;

1. B Pod termički obrađenim proizvodima životinjskog podrijetla podrazumijevaju se:

a) konzerve svih vrsta, odnosno proizvodi koji su prije ili tijekom proizvodnje podvrgnuti termičkoj obradi postizanjem temperature u središtu proizvoda od najmanje 70 °C ili su podvrgnuti termičkoj obradi u hermetički zatvorenoj ambalaži s Fo vrijednosti 3 i više:

b) termički obrađeni mliječni proizvodi u maloprodajnoj ambalaži, osim sira, pod uvjetom da je temperatura termičke obrade navedena na veterinarskom certifikatu ili dokumentu koji prati pošiljku, a koji je ovjeren od službenog veterinara države izvoznice;

c) želatina i kolagen,

2. pošiljke uzoraka ukupne količine do 100 kg koji su proizvedeni u EU odobrenom objektu ili objektu koji je odobrio ministar, uvoze se kao trgovački uzorci, uzorci namijenjeni za izložbe, posebna istraživanja ili analize. Uzorke mora pratiti propisani model veterinarskog certifikata za tu vrstu proizvoda, potvrda uvoznika da će preostale količine proizvoda koje nisu bile utrošene za potrebe izložbe, istraživanja ili analize biti neškodljivo uništene ili vraćene pod uvjetima propisanim od nadležnog tijela.

3. med i ostali pčelinji proizvodi za prehranu ljudi;

4. satne osnove i vosak termički obrađeni temperaturom višom od 70 °C;

5. tretirane kože papkara;

6. obrađeni lovni trofeji ptica i papkara;

7. obrađeni lovni trofeji ostalih životinja;

8. sterilizirani životinjski gnoj, ukoliko se popratnom dokumentacijom potvrdi stupanj termičke obrade od najmanje 70 °C u središtu proizvoda;

9. hrana za životinje, dodaci hrani za životinje i neživi mamci za primamu riba, pod sljedećim uvjetima:

a) hrana za životinje, dodaci hrani za životinje koji se nalaze na popisu odobrenih dodataka hrani za životinje propisanih Pravilnikom o dodacima hrani za životinje (»Narodne novine«, broj 9/07) ili registrom EU odobrenih dodataka hrani za životinje u skladu s Uredbom EZ broj 1831/2003 i neživi mamci za primamu ribe;

b) hranu za životinje životinjskog podrijetla, dodatke hrani za životinje, hranu za kućne ljubimce i nežive mamce za primamu ribe koji sadrže sastojke životinjskog podrijetla mogu uvoziti isključivo uvoznici koji imaju rješenje o odobrenju ili registraciji objekta uvoznika u skladu s Pravilnikom o registraciji i odobravanju objekata u kojima posluju subjekti u poslovanju s hranom za životinje (»Narodne novine«, broj 72/08) i Pravilnikom o higijeni hrane za životinje (»Narodne novine«, broj 41/08);

c) da pri uvozu, uvoznik ili njegov zastupnik mora imati i na zahtjev graničnog veterinarskog inspektora predočiti presliku rješenja o odobrenju ili registraciji objekta na ime uvoznika, izdanog od nadležnog tijela;

d) hrana za životinje mora:

– udovoljavati uvjetima propisanim Pravilnikom o higijeni hrane za životinje (»Narodne novine«, broj 41/08);

– biti označena u skladu s Pravilnikom o stavljanju na tržište krmiva i krmnih smjesa (»Narodne novine«, broj 112/08);

– udovoljavati odredbama drugih posebnih propisa koji se odnose na hranu za životinje;

e) hrana za kućne ljubimce koja sadrži meso i proizvode od mesa mora biti:

– podrijetlom iz države iz koje je dozvoljen uvoz vrste svježeg mesa sukladne vrsti koju sadrži hrana za kućne ljubimce;

10. konzumna jaja i jaja za preradu;

11. proizvodi od jaja za prehranu ljudi;

12. jaja koja ne sadrže specifične patogene tvari (SPF) i jaja koja se koriste u laboratorijske svrhe;

13. tehnički nusproizvodi;

14. riblje ulje.

III. PROVOZ

Članak 6.

Pošiljke koje podliježu veterinarskoj kontroli mogu se provoziti preko područja Republike Hrvatske bez rješenja pod uvjetom da:

a) za pošiljke živih životinja osoba odgovorna za pošiljku predoči graničnom veterinarskom inspektoru dokaz da će prva država u koju se šalju pošiljke živih životinja nakon provoza preko područja Republike Hrvatske, primiti predmetnu pošiljku;

b) se veterinarskim pregledom utvrdi da pošiljke udovoljavaju propisanim uvjetima.

Završne odredbe

Članak 7.

Uvoz pošiljaka na koje se odnose odredbe ovog Pravilnika dozvoljen je samo ukoliko su ispunjeni propisani uvjeti iz ovog Pravilnika i ako pošiljke prati propisani obrazac dokumenta (certifikat ili potvrda) objavljen na web-stranici Ministarstva poljoprivrede, ribarstva i ruralnog razvoja, na adresi koja je navedena u Dodatku II ovoga pravilnika.

Članak 8.

Dodaci I i II koji su tiskani u prilogu ovoga Pravilnika njegov su sastavni dio.

Članak 9.

Danom stupanja na snagu ovoga Pravilnika prestaje važiti Pravilnik o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka (»Narodne novine«, broj 147/2008).

Članak 10.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/09-01/151

Urbroj: 525-11-2-0486/09-1

Zagreb, 16. lipnja 2009.

Ministar
mr. sc. Božidar Pankretić, v. r.

DODATAK I

Lista zemalja iz kojih s može dozvoliti uvoz žvakalica za pse i mačke

Zemlje članice Europske unije

AL – Albanija

AR – Argentina

AU – Australija

BA – Bosna i Hercegovina

BH – Bahrein

BR – Brazil

BW – Botsvana

BY – Bjelorusija

BZ – Belize

CA – Kanada

CH – Švicarska

CL – Čile

CN – Kina

CO – Kolumbija

CR – Kostarika

CU – Kuba

DZ – Alžir

ET – Etiopija

GL – Grenland

GT – Gvatemala

HK – Hong Kong

HN – Honduras

IL – Izrael

IN – Indija

IS – Island

JP – Japan

LK – Sri Lanka

KE – Kenija

MA – Maroko

ME – Crna Gora

MG – Madagaskar

MK – Republika Makedonija

MU – Mauricijus

MX – Meksiko

NA – Namibija

NC – Nova Kaledonija

NI – Nikaragva

NZ – Novi Zeland

PA – Panama PA

PY – Paragvaj

RS – Srbija

RU – Ruska Federacija

SV – El Salvador

SZ – Svaziland

TH – Tajland

TW —Taiwan

TN – Tunis

TR – Turska

UA – Ukrajina

US – SAD

UY – Urugvaj

ZA – Južnoafrička Republika

ZW – Zimbabve

DODATAK II

Web-stranica Ministarstva poljoprivrede, ribarstva i ruralnog razvoja na kojoj se nalaze propisani obrasci certifikata:

http://www.mps.hr/eusluge/eusluge\_popis.asp?KategorijaID=21 .

Pravilnik, NN 73/2009-1758